Το Τμήμα Επικοινωνίας και ΜΜΕ του Εθνικού και Καποδιστριακού Πανεπιστημίου Αθηνών εκφράζει τη βαθιά οδύνη των μελών του για τον θάνατο του σπουδαίου νεοελληνιστή, δασκάλου, ερευνητή, Peter Mackridge. Ο Peter Mackridge – ή Πέτρος Μακρίδης, όπως συχνά του άρεσε να υπογράφει – θεωρούσε πάντα την Ελλάδα δεύτερη πατρίδα του. Και ήταν πολύ περήφανος που πριν από λίγους μήνες πολιτογραφήθηκε και τυπικά Έλληνας. Με τις μελέτες του για τη νεοελληνική λογοτεχνία και γλώσσα, με τις μεταφράσεις λογοτεχνικών έργων στα αγγλικά, με την πολύχρονη, εμπνευσμένη του διδασκαλία, έχει προσφέρει ανεκτίμητες υπηρεσίες τόσο στον πολιτισμό όσο και στη χώρα μας. Το 2017, το Τμήμα μας διοργάνωσε, σε συνεργασία με το Τμήμα Φιλολογίας του Πανεπιστημίου Πελοποννήσου, διεθνές συνέδριο προς τιμήν του Peter Mackridge. Θα συνεχίσει να τιμά τη μνήμη του.